La data de 20 martie a.c., în jurul orei 13.00, polițiștii Secției 6 Poliție Rurală Traian au fost sesizați de către un tânăr de 25 de ani, din municipiul Bacău, despre faptul că, tatăl său în vârstă de 57 de ani, ar fi consumat substanțe interzise și ar fi plecat cu autoturismul din comuna Dămienești.
Polițiștii au procedat la căutarea autoturismului indicat, depistându-l în trafic.
În urma testării cu aparatul din dotare au reieșit indicii cu privire la posibila prezență a substanțelor psihoactive. Menționăm că aceasta nu reprezintă probă în cadrul dosarului penal, cel în cauză fiind transportat la spital unde i-au fost recoltate probe biologice în vederea stabilirii cu exactitate a alcoolemiei și a consumului unor substanțe interzise.
Cercetările sunt continuate în cadrul unui dosar penal, în care se efectuează cercetări sub aspectul săvârşirii infracţiunii de conducerea unui vehicul sub influenţa alcoolului sau a altor substanţe.